Da en røver truede kioskejer med en kniv og krævede pengene, tænkte Lars Alring 'fandme nej'. Det kostede en sigtelse for grov vold (ADVARSEL: Voldsomme billeder)

Kioskejeren Lars Alring blev sigtet for grov vold, da han gik til modangreb på en knivrøver, der kom ind i kiosken Spil og Vind i Korsør 23. februar og krævede at få pengene.

59-årige Lars Alring, der er dørmand og tidligere bokser, greb ud efter et koben for at skræmme røveren ud af butikken. Men i stedet for at tage benene på nakken, for røveren frem mod Lars Alring med kniven. Efter en dramatisk kamp slog kioskejeren mod knivrøverens hoved, så han gik ud som et lys og efterfølgende forlod butikken.

Lars gik til angreb på kioskrøver: Derfor havde han koben bag disken

Hele den dramatiske episode er dokumenteret på kioskens overvågningskamera, som Ekstra Bladet har fået lov til at bringe.

Selv om Lars Alring var overbevist om, at han ikke var gået længere, end man måtte i lovligt nødværge, har det alligevel været nervepirrende at vente på afgørelsen om, hvorvidt anklagemyndigheden valgte at droppe sigtelsen.

- Jeg var lidt nervøs for, om jeg kunne få en dom, og konsekvenserne af en sådan. Da Kriminalforsorgen havde indkaldt til møde for at skulle undersøge, hvilken straf jeg var egnet til ved en eventuel dom, begyndte jeg at tvivle på den nødvendige nødværgeparagraf og retten til at forsvare sig mod overfald, fortæller Lars Alring.

Men nu er anklagemyndigheden så kommet med deres afgørelse under overskriften 'Ingen straffesag mod Dem'. Et brev, som Ekstra Bladet har fået lov at se.

- Jeg har i dag besluttet at opgive sigtelsen mod Dem for at have begået legemsangreb af særlig rå, brutal eller farlig karakter ved den 23. februar ca. kl. 12.30 i kiosken Spil og Vind at have slået (røveren, red.) i hovedet med et koben. Det betyder, at der ikke bliver nogen straffesag, skriver Bente Thejlade Jensen, advokaturchef i Sydsjællands og Lolland-Falsters Politi, i brevet.

Foto: Per Rasmussen

Som begrundelse fremgår:

- Begrundelsen for min afgørelse er, at jeg ikke forventer, at en domstol vil finde Dem skyldig i legemsangreb af særlig rå, brutal eller farlig karakter.

Oplevelsen har ikke påvirket Lars Alring, der konstaterer, at han ikke har noget post traumatisk stress efter røveriet.

- Fyrre år som dørmand gør det lidt til en næsten hverdagsoplevelse, siger den 59-årige kioskejer, der også har været til møde med røveren gennem offerrådgivningen.

- Et møde, han havde ønsket for at sige undskyld. Jeg har også mere respekt for en undskyldning og et håndslag, siger han.